A Bizottság 1381/80/EGK rendelete

(1980. június 5.)

az 1822/77/EGK rendeletnek a tej- és tejtermékágazatban az 1980/81. tejévi társfelelősségi illeték beszedése tekintetében történő módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 1364/80/EGK rendelettel [1] módosított, a társfelelősségi illetékről, valamint a tej és tejtermékek piacának bővítésével kapcsolatos intézkedésekről szóló, 1079/77/EGK tanácsi rendeletre [2] és különösen annak 6. cikkére,

mivel az 1980/81. tejév során alkalmazandó társfelelősségi illeték szintjét e tejévre vonatkozóan a tej irányárának 2 %-ában határozták meg;

mivel ezért a legutóbb az 1362/79/EGK rendelettel [3] módosított, a tej és tejtermékek tekintetében a társfelelősségi illeték beszedésére vonatkozó részletes szabályok megállapításáról szóló, 1977. augusztus 5-i 1822/77/EGK bizottsági rendelet [4] 2. cikkének (1) bekezdésében és 5. cikkének (2) bekezdésében szereplő számok helyébe újakat kell léptetni;

mivel az 1079/77/EGK rendelet 1. cikkének (3) bekezdésével összhangban egyes területeken csökkentett mértékű illetéket kell beszedni a termelőktől, termelőnként 60000 kilogrammos éves határon belül; mivel a fent említett csökkentett illeték összegét és a beszedésére vonatkozó részletes szabályokat meg kell határozni;

mivel az 1079/77/EGK rendelet 3. cikke (2) bekezdésének második albekezdésével összhangban a tagállamok kötelesek minden szükséges intézkedést meghozni a csökkentett mértékű illeték alá tartozó gazdaságok földrajzi elhelyezkedésének megállapítására; mivel ezen intézkedések végrehajtásának lehetővé tételéhez külön rendelkezést kell bevezetni;

mivel az e rendeletben foglalt intézkedések összhangban vannak a Tej- és Tejtermékpiaci Irányítóbizottság véleményével,

ELFOGADTA EZT A RENDELETET:

1. cikk

Az 1822/77/EGK rendelet szövege a következőképpen módosul:

1. A 2. cikk a következőképpen módosul:

"2. cikk

(1) Az 1980/81. tejévben az illeték összege a tehéntej 100 kilogrammjára:

a) az 1079/77/EGK rendelet 2. cikkének (2) bekezdésében meghatározott általános tétel tekintetében: 0,4452 ECU;

b) az 1079/77/EGK rendelet 1. cikke (3) bekezdésének alkalmazásával megadott csökkentett mértékű tétel tekintetében: 0,3339 ECU.

(2) Az (1) bekezdés b) pontjában említett csökkentett tételt kell kivetni a vonatkozó tejév elejétől kezdődően leszállított olyan tejre, amelyet az 1079/77/EGK rendelet 1. cikkének (3) bekezdésében meghatározott régiók valamelyikében elhelyezkedő gazdasággal rendelkező termelő szállít, legfeljebb 60000 kilogrammos határig. A termelők által az adott évben a megadott mennyiségen felül szállított tejre az (1) bekezdés a) pontjában meghatározott általános tételt kell alkalmazni.

(3) Ha a termelőnek a leszállított tejért liter alapján fizetnek, a kilogrammra történő átváltást az 1,03 együttható alkalmazásával kell elvégezni.

(4) A tejfelvásárlók az egyes termelők felé kiállított számlán külön feltüntetik a társfelelősségi illetékként levont összeget, a (2) bekezdésben meghatározott gazdaságok esetében külön-külön a csökkentett mértékű tétel szerint levont összeget, illetve az éves mennyiségi korlát elérése után az általános tétel szerint levont összeget."

2. A 3. cikk (2) bekezdésének első albekezdésében az "1079/77/EGK rendelet 1. cikke (2) bekezdésében említett régiók valamelyikében elhelyezkedő gazdaságok" szöveg helyébe az "1079/77/EGK rendelet 1. cikke (2) és/vagy (3) bekezdésében meghatározott régiók valamelyikében elhelyezkedő gazdaságok" szöveg lép.

3. A 3. cikk (3) bekezdése a következő albekezdéssel egészül ki:

"Amennyiben a felvásárló az adott időszak során az 1079/77/EGK rendelet 1. cikke (3) bekezdésében említett régiók valamelyikében elhelyezkedő gazdaságokból származó tejet vásárolt, az a) pont első albekezdésében említett nyilatkozaton külön fel kell tüntetnie az ilyen gazdaságok által szállított tejmennyiséget, illetve azokat, amelyek tekintetében a 2. cikk (1) bekezdése b) pontjában említett csökkentett mértékű illetéket alkalmazták."

4. A 3. cikk (4) bekezdése a következőképpen módosul:

"(4) A (3) bekezdés második albekezdése rendelkezéseinek hatálya alá tartozó felvásárlók tekintetében azonban a tagállamok 1980. június 1-jétől számítva három hónapot vagy 12 hetet engedélyezhetnek, amelyet a (3) bekezdés első albekezdése értelmében egyetlen időszaknak kell tekinteni."

5. Az 5. cikk (2) bekezdése a következőképpen módosul:

"(2) Az 1980/81. tejévben az illeték összege az (1) bekezdésben említett támogatásra jogosult fölözött tej és író minden 100 kilogrammja után:

a) az 1079/77/EGK rendelet 2. cikke (2) bekezdésében meghatározott általános tétel tekintetében: 0,4897 ECU;

b) az 1079/77/EGK rendelet 1. cikke (3) bekezdésének alkalmazásával megadott csökkentett mértékű tétel tekintetében: 0,3673 ECU.

A b) pontban említett csökkentett mértékű tétel beszedésére a 2. cikk (2) bekezdését hasonló módon kell alkalmazni."

2. cikk

Ez a rendelet az Európai Közösségek Hivatalos Lapjában való kihirdetésének napján lép hatályba.

Rendelkezéseit 1980. június 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1980. június 5-én.

a Bizottság részéről

Finn Gundelach

alelnök

[1] HL L 140., 1980.6.5., 16. o.

[2] HL L 131., 1977.5.26., 6. o.

[3] HL L 163., 1979.7.2., 22. o.

[4] HL L 203., 1977.8.9., 1. o.

--------------------------------------------------